《海棠》
宋代·周弼

海棠最佳须老丛，远及百年花始红。
历看名葩此为盛，刚柯硬叶交相映。
倚石攒青二三丈，雨膏倒吸胭脂上。
仿佛璇霄发曙光，细族蓬莱绣旗仗。
露欲收珠色转深，香玉万颗藏春阴。
轻风欲透紫丝障，一片朝霞倾入林。
凤城多少栽花处，低嫩俱无可观树。
相对令人忆故山，年年雕萼扫朱栏。
只今惟有溪童在，应放高枝栖白鹇。

作者简介：周弼（一一九四--一二五五），字伯弜，（又作伯弼，正卿），汝阳（今河南汝南）人，祖籍汶阳（今山东汶上）。周文璞之子。与李龏同庚同里。诗书画皆工，尤擅画墨竹。宁宗嘉定间进士（《江湖后集》卷一小传）。曾任江夏令。十七年（1224）即解官（本集卷二《甲申解官归故居有以书相问者》）。以后仍漫游东南各地，是否复官不详。卒于理宗宝佑三年（1255）。